Paskendusi bažnyčia
Seneliai pasakoja, kad kur dabar yra Šepeta, buvęs didelis ežeras, o prie ežero stovėjusi bažnyčia. Kartą ta bažnyčia tik šlamokšt ežeran ir paskendo. Su visais žmonėmis paskendo. Kartais Velykų rytą bažnyčia išsikelia. Jeigu kas suspėtų į bažnyčios zakristiją įbėgti ir paskambinti, tada bažnyčia daugiau nebeskęstų ir žmonės, kurie yra bažnyčioje, būtų išgelbėti. Nors daug kas matė išsikėlusią bažnyčią, bet iki šiol dar niekas į bažnyčią neįėjo: arba nesuspėjo, arba bijojo. 

Kartą Velykų rytą iš Šalnakandžių pro Pašepetį ėjo moteris Ji pamatė iš Šepetos išsikėlusią bažnyčią, o aplinkui bažnyčią einančius žmones. Tada ji bėgčia, bėgčia į Kupiškį, nubėgo pas kleboną ir jam papasakojo, ką mačiusi. Klebonas jai pasakęs, kad reikėjo tuoj įeiti į bažnyčią ir paskambinti, – tada bažnyčia būtų nebeskendusi, o dabar – ir vėl nugrimzdo ežeran.

Padavimai
Padavimai apie bažnyčias